**Sommeraftener med festivalstemning på Frilandsmuseet**

**Talks, koncerter, fadøl og fællesspisning – sommeraftener på Frilandsmuseet vender tilbage. Men i år er der mere på programmet, når kendte foredragsholdere og musikere optræder for gæsterne i de lyse nætter.**

Takket være støtte fra Tømrerhandler Johannes Fogs Fond og William Demant Fonden inviterer Frilandsmuseet indenfor til fejring af sommeren i det fri, der byder på langbordsmiddage, koncerter og talks i bedste festivalstil. Publikum kan som noget nyt samles ved scenen, tage en fadøl i hånden og høre inspirerende talks med blandt andre Rane Willerslev, Signe Wenneberg og Frank Erichsen.

Hver talk bliver efterfulgt af koncerter med upcoming bands, der spiller alt fra synthpop til folkemusik. Blandt de optrædende på scenen er navne som Emilia Amper, Lea Kampmann og Johanne Louise Schmidt.

Og igen i år kan man få anderledes madoplevelser til fællesspisning i det fri omkring museets smukke, gamle gårde. Gæsterne får mulighed for at smage, dufte og lære om forskellige egne og retter gennem spændende serveringer og foredrag med museumsinspektører.

»Sommeraftnerne er vores bud på en event med festivalstemning til de voksne. Vi har nogle helt igennem idylliske omgivelser, så det er oplagt at udnytte dem ved sætte en scene op og lave nogle fede kulturoplevelser,« siger Laura Enstrøm, der er event- og aktivitetskoordinator på Frilandsmuseet.

**Moderne formidling om bæredygtighed og hjemmedyrk**

Sommerprogrammet er sammensat efter Frilandsmuseets mission om at formidle vores kulturhistorie, gerne ud fra et moderne perspektiv. På museet oplever man, at der er en stigende interesse for bæredygtighed, det hjemmedyrkede og et roligere tempo, og derfor er oplægsholderne til de forskellige talks eksperter, der kombinerer vores fælles historie og nutidens tendenser.

Journalist og bæredygtighedsaktivist Signe Wenneberg vil fortælle om bæredygtigt byggeri, og hvordan de materialer vi tidligere har brugt kan anvendes i nybyg og restaurering. Gry Jexen, der står bag Instagramprofilen *Kvinde kend din historie* vil tale om kvinder i Danmarkshistorien, mens Rane Willerslev fortæller om naturens magi, gennem historier fra sit eget liv.

»Til vores sommerevents bliver man klogere på museet, men også på vores fælles historie og hvordan vi kan bruge historien i fremtiden. Det er et moderne take på vores museumsformidling med blus på sommer-viben,« siger Laura Enstrøm.

**Hvad:** Sommeraftener på Frilandsmuseet. Fællesspisning, talks, koncerter, bar og luksushotdogs.

**Hvornår:** Hver fredag i juli. Museet holder åbent til kl 22.

**Billetter:** <https://shop.natmus.dk/collections/frilandsmuseet>